SCI คว้างานเสาส่งไฟฟ้า-ตู้สวิตช์บอร์ด มูลค่ารวม 200 ลบ. ดันแบ็กล็อกแตะ 1.2 พันลบ.
SCI คว้างานเสาส่งไฟฟ้า-ตู้สวิตช์บอร์ด มูลค่ารวม 200 ลบ. ดันแบ็กล็อกแตะ 1.2 พันลบ.
24 มิ.ย. 2563

นายเกรียงไกร เพียรวิทยาสกุล ประธานเจ้าหน้าที่บริหาร บริษัท เอสซีไอ อีเลคตริค จำกัด (มหาชน) หรือ SCI เปิดเผยว่าบริษัทฯได้งานเสาส่งไฟฟ้าและสถานีไฟฟ้า และตู้สวิตช์บอร์ดเพิ่มเติม ซึ่งมีมูลค่ารวม 200 ล้านบาท โดยจะทยอยรับรู้ภายในปีนี้ ซึ่งการได้รับงานใหม่ในครั้งนี้จะทำให้มูลค่างานในมือรอรับรู้รายได้ (backlog) เพิ่มขึ้นเป็น 1,200 ล้านบาท แบ่งเป็นงานประเภทต่าง ๆ ประกอบด้วย งานที่ผลิตในประเทศอย่าง ตู้สวิตช์บอร์ด รางเดินสายไฟ เสาส่งไฟฟ้าแรงสูงและสถานไฟฟ้า รวมถึงงานรับเหมาก่อสร้างสะพานรถไฟ เป็นต้น รวมทั้งบริษัทได้ขยายธุรกิจงานรับเหมาในประเทศ เพื่อเพิ่มช่องทางในการสร้างรายได้มากขึ้นอีกด้วย
“ท่ามกลางภาวะเศรษฐกิจที่ชะลอตัวจากผลกระทบของการแพร่ระบาดของโรคไวรัสโคโรนา 2019 (COVID-19) แต่เมื่อมีการปลดล็อคมาตรการต่าง ๆ ทำให้โครงการลงทุนของภาครัฐและเอกชนเริ่มมีสัญญาณที่ดีขึ้นมาบ้าง ล่าสุดบริษัทฯ สามารถชนะการประมูลงานใหม่ได้อย่างต่อเนื่อง ซึ่งสะท้อนศักยภาพการดำเนินธุรกิจได้เป็นอย่างดี ขณะเดียวกันบริษัทฯ ต้องเร่งปรับตัวเพิ่มประสิทธิภาพในการลดต้นทุนให้มากที่สุด”
สำหรับแนวโน้มการดำเนินธุรกิจช่วงครึ่งแรกของปีนี้มีทิศทางที่ดีตามแผนที่วางไว้ โดยผลงานในไตรมาส 2/63 ยังมีการทยอยรับรู้งานในมือได้ตามกำหนด ขณะเดียวกันการได้รับงานใหม่เพิ่มขึ้น และมีการเดินหน้าประมูลอย่างต่อเนื่อง ซึ่งทำให้บริษัทฯมั่นใจว่าในปีนี้จะสามารถรักษาการเติบโตไว้ได้ และรับมือกับวิกฤติเศรษฐกิจชะลอตัวในครั้งนี้อย่างแน่นอน